**ДЕТСКИ ЯСЛИ ПРЕЗ 2024 ГОДИНА**

Към 31.12.2024 г. в страната функционират 839 самостоятелни детски ясли и яслени групи в състава на детски градини (ДГ) с общо 33 480 места в тях. В сравнение с предходната година броят на местата в детските ясли се увеличава със 102, или с 0.3% (виж табл. 1).

В градовете детските ясли са 731 с 31 271 места, а в селата - 108 с 2 209 места. В сравнение с предходната година местата в детски ясли в градовете се увеличават с 0.4%, а тези в селата намаляват с 1.3%.

**Таблица 1.** **Детски ясли и места в тях към 31.12**

(Брой)

|  |  |  |  |  |  |  |
| --- | --- | --- | --- | --- | --- | --- |
|  | **2019** | **2020** | **2021** | **2022** | **2023** | **2024** |
| **Заведения** | **835** | **838** | **833** | **835** | **835** | **839** |
| **Места - общо** | **33764** | **32575** | **32856** | **33193** | **33378** | **33480** |
| В самостоятелни детски ясли | 14846 | 14196 | 14370 | 14743 | 14795 | 14822 |
| В състава на ДГ | 18918 | 18379 | 18486 | 18450 | 18583 | 18658 |
| **Осигуреност с места на 100 деца на възраст до 3 години** | **17.9** | **17.7** | **18.2** | **19.5** | **19.5** | **19.9** |

Към 31.12.2024 г. осигуреността[[1]](#footnote-1),[[2]](#footnote-2) с места общо за страната е 19.9%, като най-висока е в областите Плевен (26.0%), Благоевград (25.3%) и Русе (23.7%) (виж фиг.1).

**Фиг. 1. Осигуреност с места в детските ясли към 31.12.2024 година по области**

В края на годината в детски ясли се отглеждат и възпитават 30 367 деца, от които момчетата са 15 635, а момичетата **-** 14 732. В сравнение с предходната година децата в детските ясли намаляват с 219, или с 0.7%.

**Таблица 2.** **Деца в детските ясли**

(Брой)

|  |  |  |  |  |  |  |
| --- | --- | --- | --- | --- | --- | --- |
|  | **2019** | **2020** | **2021** | **2022** | **2023** | **2024** |
| **Постъпили през годината** | **30241** | **25715** | **27953** | **29080** | **29075** | **29070** |
| **Деца - към 31.12.** | **32185** | **29238** | **29724** | **30544** | **30586** | **30367** |
| Момчета | 16677 | 15169 | 15347 | 15857 | 15810 | 15635 |
| Момичета | 15508 | 14069 | 14377 | 14687 | 14776 | 14732 |

Обхватът[[3]](#footnote-3),[[4]](#footnote-4) на децата, отглеждани в детски ясли към 31.12.2024 г. общо за страната, е 18.0%. Най-висок е показателят за областите София (столица) (22.5%), Плевен (22.1%) и Варна (21.8%) (виж фиг. 2).

**Фиг. 2. Обхват на децата в детски ясли към 31.12.2024 година по области**

Разпределението на децата, отглеждани в детски ясли, по възраст през 2024 г. се запазва без изменение. Най-голям е относителният дял на децата на 2-годишна възраст - 80.0%, а най-малък - на децата на възраст до 1 година - 0.1%.

Към 31.12.2024 г. по основно трудово правоотношение в детските ясли работят 7 901 медицински и други специалисти, които отглеждат, възпитават и обучават децата. Професионалисти по здравни грижи и други медицински специалисти са 3 482, като 91.9% от тях са медицински сестри.

**Методологични бележки**

Статистическото изследване на детските ясли е изчерпателно годишно статистическо изследване, провеждано от Националния статистически институт. Обхващат се както самостоятелните детски ясли, така и яслените групи в състава на детски градини.

Източник на статистическа информация са самостоятелните детски ясли и яслените групи в състава на детски градини. Осигурени са данни за персонала, местата, броя и разпределението на децата по възраст.

Детските ясли се създават в съответствие със Закона за здравето и Наредба № 26 от 18.11.2008 г. на Министерството на здравеопазването (обн., ДВ, бр. 103 от 2 декември 2008 г., изм., ДВ, бр. 53 от 8 юли 2022 г.) с цел подпомагане на семействата при отглеждане на децата до тригодишна възраст и за осигуряване на тяхното нормално физическо и психическо развитие.

Детските ясли са организационно обособени структури, в които екип от медицински и други специалисти осъществява отглеждане на деца чрез грижа за опазване и укрепване на здравето, възпитание и обучение от тримесечна до тригодишна възраст. Яслени групи могат да се откриват и в целодневни и седмични детски градини, като организацията на работа в тях не се различава от тази в постоянните ясли.

При анализ на данните за детските ясли трябва да се има предвид, че броят на заведенията и местата в тях се променят не само в резултат на разкриване и закриване на заведения, но и поради преобразуване или обединяване на заведения или групи. Повече информация и данни от изследването „Детски ясли“ са достъпни в Информационна система ИНФОСТАТ (<https://infostat.nsi.bg/infostat/pages/module.jsf?x_2=60>) и на сайта на НСИ ([www.nsi.bg](http://www.nsi.bg)), раздел „Здравеопазване“.

1. Изчислява се като отношение на броя на местата в детски ясли и яслени групи в състава на ДГ на 100 деца от населението на възраст до 3 години. [↑](#footnote-ref-1)
2. Показателят е изчислен с предварителни данни за населението. [↑](#footnote-ref-2)
3. Изчислява се като отношение на децата, посещаващи самостоятелни детски ясли и яслени групи в състава на ДГ, на 100 деца от населението на възраст до 3 години. [↑](#footnote-ref-3)
4. Показателят е изчислен с предварителни данни за населението. [↑](#footnote-ref-4)